垂衣治天下赋（以圣理无为道光前古为韵）
白行简 (Tang)
天眷唐帝。恭承永命。守无事为至德。彰不言为大令。当宁而百蛮是宾。垂衣而八极居正。当书轨以混合。系祖宗而作圣。始契无外。人羞有为。戴北极以定位。比南山而不移。皇皇焉俨六服以御宇。烛烛焉虚四聪而听卑。备其文。火龙回带以如动。藏乎用。天地成功而不知。与区夏再造。俾古今同道。静以虚襟。固其大宝。储精而云郁冠盖。恭己而耀生黼藻。故能追轩皇。蹑陶唐。文物周卫。邦家有光。飒祥云乎五彩。蟠瑞气于六章。岂徒具饰乎领袖。亦已权量乎圆方。是知垂拱者古之难。委裘者圣之旨。盖与神合。宁将智使。不然。何以配天心。安地纪。一家之大。无烦车马以巡游。九重虽深。尽见山川之疆理。所尚者。形神不拘。清净为徒。体安以一袭。道洽于三无。俟时不在于颠倒。致美何伤于曳娄。于时天净泰阶。城开外户。应星精以列将。动岳神而生辅。楚制者分阃而守封。缝掖者坐帷而论古。纩未周而如挟。衮有阙而咸补。德既昌焉。不亦宜然。蓂出岂劳于问历。山呼无待于卜年。凝旒而惠泽潜布。敛衽而皇风靡前。与三五争步骤。微臣亦迷其后先。